text: Hustisya ang saad sa PKP, BHB alang sa mga gipatay nga mga magtutudlo sa Lumad ug kaubanan
text: #000001
text: Gihikyad sa kumand sa BHB nga subay sa imbestigasyon niini, ang lima nga mga biktima anaa sa kustodiya sa mga sundalo ubos sa 10th Infantry Division sukad pa sa gabii sa Pebrero 23 ayha sila gipresenta isip “napatay sa usa ka engkwentro” pagkaugma. Nasuta niini nga ang mga biktima gi-harang sa usa ka tsekpoynt sa militar sa Barangay Poblacion, New Bataan, Davao de Oro.
text: #000003
text: Niadtong Pebrero 24, nakit-ang nagkatag ang mga wala’y kinabuhi nga mga lawas sa lima sa usa ka lapukon nga dalan sa Purok 8, Barangay Andap.
text: #000004
text: Pila ra ka mga kilometro ang gilay-on sa maong tsekpoynt sa hedkwarters sa 66th Infantry Battalion sa New Bataan.
text: #000005
text: Sa inisyal nga mga taho gikan sa Save Our Schools Network nga mitabang sa pamilya ni Booc sa pagkuha sa iyang patayng lawas, nag-ingon nga aduna kini mga samad ug bun-og, nagpakita sa posibleng timailhan sa toryur samtang naa kustodiya sa militar.
text: #000006
text: “Pagasiguruhon sa BHB sa Southern Mindanao nga kab-oton ang rebolusyonaryong hustisya sa pagpatuman sa gubat sa katawhan,” matud ni Rigoberto F. Sanchez, tigpamaba sa BHB-Southern Mindanao.
text: #000007
text: Gisulti usab sa BHB-Southern Mindanao nga ang pagpatay mahimong usa ka porma sa pagpanimalos sa AFP human nakahiagum og kapildihan niadtong Pebrero 9 gikan sa usa ka ambus sa BHB batok sa mga tropa niini sa Barangay Tandawan, New Bataan.
text: #000008
text: “Sa pakyas nga pagpanimalos batok sa BHB, gition sa kaaway ang ilang mga pusil sa dili armado nga mga sibilyan, ug gitagawtaw ang mga bakak aron tabunan ang kabangis niini,” dugang ni Sanchez.
text: #000009
text: Si Marco Valbuena, ang Chief Information Officer sa PKP, nagkanayon nga gipunting sa rebolusyonaryong kalihukan ang AFP ug ang commander in chief niini nga si Rodrigo Duterte nga responsable sa mga pagpatay ug uban pang mga krimen.
text: #000010
text: “Ubos sa direksyon sa Partido ug sa mga lokal nga organo sa pulitikanhong gahum, pwedeng silutan sa mga yunit sa BHB ang mga nailang mga sad-an sa krimen,” dugang ni Valbuena.
text: #000011
text: Nanawagan usab si Valbuena sa tanang mga yunit sa BHB sa tibuuk nasud nga magpadayon sa paglunsad og mga taktikal nga opensiba ug mga aksyong punitibo, ilabina batok sa mga pwersa sa AFP, PNP ug mga paramilitar nga responsable sa mga pasistang krimen batok sa katawhan.
text: #000012